
Narva Linnavolikogu 15.06.2017 otsuse nr 33 „Projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ oma- ja sildfinantseeringu kinnitamine“ muutmine 

1. ASJAOLUD JA MENETLUSE KÄIK
Narva Linnavolikogu 15.06.2017 otsusega nr 33 (muudetud Narva Linnavolikogu 29.04.2021 otsusega nr 43) kinnitati projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ omafinantseering summas 6 538 646,20 eurot aastateks 2018-2023. 29.01.2019 sai projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ taotlus positiivse toetuse otsuse meetmest "Põhikoolivõrgu korrastamine perioodil 2014–2020". Meetme eesmärk on aidata kaasa koolivõrgu korrastamisele viies üldhariduskoolide hoonetes õppekohad vastavusse demograafiliste muutustega. Meetme toetus moodustab kuni 5 000 000 eurot.

2021. aastal viidi läbi avatud hankemenetlus 238617: Narva riigigümnaasiumi õppehoone ja Narva kesklinna põhikooli õppehoone ehitamine (Riigi Kinnisvara AS vahendusel ühishanke raames, avaldatud 24.06.2021). Osas 2 (Narva Kesklinna põhikooli õppehoone ehitustööd) ei laekunud ühtegi pakkumust. Eeldatavaks põhjuseks oli ehitusturu ülekoormatus (tööjõu puudus) ja probleemid ehitusmaterjalide kättesaadavusega.
Järgnevalt viidi läbi väljakuulutamiseta läbirääkimistega hankemenetlus 241236: Narva kesklinna põhikooli õppehoone ehitustööd (avaldatud 16.09.2021), milles laekus üks pakkumus summas 17 575 000 eurot (käibemaksuga 21 090 000 eurot). See ületas hanke eeldatavat maksumust rohkem kui kaks korda ning läbirääkimiste käigus ei alandanud pakkuja pakkumuse hinda ilma pakkumuse sisu oluliselt muutmata. Jätkus ettearvamatu olukord ehitusturul, kuid prognoositi siiski hindade stabiliseerumist 2022. aastal. 
2022. aasta alguses korraldas Narva Linna Arenduse ja Ökonoomika Amet uue (kolmanda) ehitustööde riigihanke nr 245184 (avaldatud 04.02.2022). Antud riigihankes vähendatati veidi mahtusid, mis ei mõjutanud koolihoone funktsionaalsust, ja muudeti hanke tingimusi pakkujale soodsamaks. 
Tähtajaks (04.04.2022) on hankemenetluses laekunud 2 hinnapakkumust ning nende mõlema maksumused ületavad eeldatavat maksumust. Kõige madalama pakkumuse teinud ettevõte tunnistas vigu pakkumuse maksumuses ning tema pakkumus tuleb tagasi lükata. Seega on vastavaks võimalik tunnistada ainult üks pakkumus maksumusega 17 300 000 eurot (käibemaksuga 20 760 000 eurot).
Projekti uus kogumaksumus koos käibemaksuga seega moodustab kuni 23 729 838 eurot (abikõlbulikud ja mitteabikõlbulikud kulud). 
22.03.2022 Vabariigi Valitsuse kabinetiistungil on riik teinud põhimõttelise otsuse toetada Narva Kesklinna Põhikooli õppehoone ehituse projekti lõpule viimist riigieelarvelistest (sh heitkoguste ühikute enampakkumisel saadav tulu ehk CO2 meetme) vahenditest. Seniste projekteerimistööde kulude hüvitamiseks on Vabariigi Valitsuse 21.04.2022.a korraldusega nr 128 eraldatud Vabariigi Valitsuse reservist 260 000 eurot.
Haridustaristu vähendamine on oluline eeltingimus ka projekti kallinemise toetamiseks heitkoguste ühikute enampakkumisel saadavast tulust ehk nn CO2 meetmest, sest vastavalt atmosfääriõhu kaitse seaduse § 161 lg 4 p 4 kohaselt on toetuse kasutamise eesmärgiks energiatõhususe suurendamine. Energiatõhususe suurenemine saavutatakse nii ehitatava koolihoone energiaklassi parandamise kui kasutuses oleva pinna olulise vähendamisega: projektiga „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ vähendatakse õppehoone pinda 1600 m2 võrra, lisaks vähendatakse haridustaristut hiljemalt 5 aasta jooksul peale projekti abikõlblikkuse perioodi lõppu veel vähemalt 7000 ruutmeetri võrra, mis on vastavuses Narva Linnavolikogu 20.09.2018 otsusega nr 54 „Meetmes "Põhikoolivõrgu korrastamine perioodil 2014-2020" osalemine“.
Ehituslepingu sõlmimiseks abikõlblike kulude maht on kokku arvestuses (ehitus, omanikujärelevalve, liitumised) 21 075 959 eurot. Narva linna kinnitatud omafinantseering on 6 538 646,20 eurot. Projekti elluviimiseks on puudu seega 14 537 313 eurot. 
Ehitustööde reserv ja mitteabikõlblikud kulud kokku summas 1 529 132 eurot jäävad linna osaluseks. Seoses projekti maksumuse märkimisväärse kallinemisega, on otstarbekas käsitleda ehitustegevusest eraldi 2023. aastale planeeritud sisustuse hankimist projektivälise kuluna (vajab eraldi finantseerimise otsust 2023.aastal). 
Narva Linna Arenduse ja Ökonoomika Amet teeb ettepaneku taotleda riigilt projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ toetuse suurendamist summani 14 537 313 eurot. 
Eeltoodust tulenevalt tuleb muuta Narva Linnavolikogu 15.06.2017 otsuse nr 33 punktis 3.1. kajastatud omafinantseeringu summat ja projekti perioodi ning lisada punkti numbriga 3.5, millega volitatakse Narva Linna Arenduse ja Ökonoomika Ametit taotlema riigilt projekti kallinemise rahastamist riigieelarvest, vajadusel kohendades projekti nimetust.
2. ÕIGUSLIKUD ALUSED
2.1. Vastavalt kohaliku omavalitsuse korraldamise seaduse (KOKS) § 22 lõike 1 punktile 8 kuulub volikogu ainupädevusse laenude ja teiste varaliste kohustuste võtmine.
2.2. Vastavalt KOKS § 371 lõikele 2 arengukava ja eelarvestrateegia on aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel. 
3. OTSUS
Muuta Narva Linnavolikogu 15.06.2017 otsuse nr 33 ”Projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ oma- ja sildfinantseeringu kinnitamine“ punkt 3.1 ning lisada punkt 3.5 järgmiselt:

”3.1 Kinnitada projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ omafinantseering aastatel 2018-2023 kokku kuni  8 067 778  eurot laenu arvelt.“

„3.5 Volitada Narva Linna Arenduse ja Ökonoomika Ametit esitama taotlust projekti „Narva Kesklinna Gümnaasiumi ümberkorraldamisel tekkiva põhikooli õppehoone ehitamine ja sisustamine“ kallinemise rahastamiseks riigieelarvest.“
4.
RAKENDUSSÄTTED

4.1. Otsus jõustub seadusega sätestatud korras.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

